Imaammatni mootummaa akkataa jijjiirama yerootiin kan wal-hinsimne yoo ta’e babal’ina hojii invastimentii irratti dhiibbaa fiduu ni danda’a. Akkaataa qabatamaa sadarkaa addunyaattis ta’e sadarkaa biyyaa tokkootti haalli gabaa yeroo yeroon kan jijjiiramu waan ta’eef, imaammatni mootummaas yeroo yeroon jijjiramuu qaba jechuun rakkisaa yoo ta’elle, jijjiirama uumameen wal-simuuf, imaammata ture irratti fooyya’iinsa (reform) gaggeessuu baannaan 9 sochiin invastimentii taasifamu dudduubatti deebi’uu ni danda’a. Dhabamuun tasgabbii siyaasaa fi hawaasummaa (political and social instability) babal’iina invastimentii kanneen gufachiisan keessaa isa tokko dha 10. Walitti bu’iinsi biyya keessaa ta’e, biyyoota ollaa waliin kan jiru yoo ta’e babal’ina hojii invastimentii gaarii waan eegamu miti. Haallawwaan siyaasaa tasgabbaahaan bakka hinjirretti mirgi qabeenyaa fi nageenyi namaa kabajamuu hin danda’u. Bakka mirgii qabeenyaa fi nageenyi namaa hinkabajamnetti hojii invastimentii gaggeessuun dhimma hinyaadamne dha.Haallawwan akkasii kun jiraachuun isaanii immoo invastarootni yaada tokkoon soda malee hojii invastimentii irratti akka hinbobbaanee fi ilaalcha sodaa akka of keessatti dagaagsan kan taasisu dha.